Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: távközlésről szóló 1992. évi LXXII. törvény 8—13. §-ai szerint köt szerződést az előfizetőkkel.
Paragraph Index: 986

2. A célhozkötöttségnek nemcsak általánosságban kell érvényesülnie (például a támogatás-ellenőrzés, a statisztika, vagy a kredit-transzfer eltérő adatigényének meghatározásában), hanem minden adatfajta, minden lekérdezés, illetve a rendszer minden igénybe vett funkciója vonatkozásában is. Ehhez — már a rendszer tervezésékor — célszerű részletes funkcionális elemzést készíteni a teljes rendszerre, amely az adatkezelés „folyamatos legitimációjának” alapjául szolgálhat. Az elemzésnek fel kell tárnia, hogy a rendszer melyik pontján milyen adatok vannak, milyen formában, kinek a számára megismerhetően; szükséges-e minden adat megismerhetősége (sőt, léte) azon a ponton a meghatározott funkció ellátásához; honnan származik az adat, hova továbbítják, meddig szükséges a tárolása; a tárolás egyedi, nevesített formában szükséges-e, vagy kódolt, időlegesen anonimizált — de elvileg személyes — formában (például idősoros statisztikák számára); mikor lehet a személyes adatot véglegesen anonimizálni, mikor válik statisztikai adattá, mekkora mintát kell venni a statisztikai anonimitás biztosításához, milyen csoportosításban lehet publikálni a statisztikai adatokat az egyedi azonosíthatóság szempontjából, stb. Általános elv, hogy személyes adatok esetén minden funkcióhoz a cél eléréséhez szükséges minimális adatmennyiség minimális ideig történő kezelését kell rendelni. További általános elvnek tekintendő, hogy az állami szervek nem láthatnak neveket és azonosítható személyekre vonatkozó adatokat, hanem csupán kódokat, azonosítókat — amelyek ugyanakkor 1999/18/II. szám lehetővé teszik, hogy az állam ellenőrizze: a kód „birtokosa” például nem vesz igénybe a számára járónál több kedvezményt, továbbá biztosítják akár naprakész statisztikák készítését is. A kódok rendszerét úgy kell kialakítani, hogy egyetlen (állami) adatkezelő se tudja önmagában visszafejteni egy nyilvántartott személy összes kódolt adatát. A tervezett rendszer funkcióiból következően sok esetben elegendő, ha a lekérdezések nem konkrét adatokra, hanem csupán valaminek a tényére, meglétére vagy hiányára, kategóriájára irányulnak: például hogy a hallgatónak van-e már hallgatói azonosítója, részt vesz-e más felsőoktatási intézmény képzésében, milyen jellegű a képzés, kap-e juttatásokat; másutt felvett-e kreditpontos (elismerendő) tárgyakat stb.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes